Predkladacia správa

Materiál “Informácia o účasti prezidenta Slovenskej republiky Ivana Gašparoviča a ministra zahraničných vecí Slovenskej republiky Eduarda Kukana na 59. zasadnutí Valného zhromaždenia Organizácie Spojených národov“ predkladá Ministerstvo zahraničných vecí SR          ako iniciatívny materiál. Cieľom jeho predloženia je informovať vládu SR o priebehu a výsledkoch pracovného pobytu prezidenta SR a ministra zahraničných vecí SR na Všeobecnej rozprave pléna 59. zasadnutia Valného zhromaždenia OSN v New Yorku v dňoch 20.-26. septembra 2004. Vláda SR rozhodla o vyslaní delegácie SR na 59. zasadnutie Valného zhromaždenia OSN svojim uznesením č. 857/2004 dňa 31. augusta 2004.

Prezident SR Ivan Gašparovič s delegáciou sa v dňoch 20.-23. septembra 2004 v sídle OSN v New Yorku zúčastnil všeobecnej rozpravy 59. zasadnutia VZ OSN. Išlo o historicky prvú návštevu prezidenta SR na riadnom zasadnutí Valného zhromaždenia OSN. Prezidenta sprevádzal minister zahraničných vecí Eduard Kukan. Dňa 21. 9. 2004 vystúpil prezident SR v pléne VZ OSN s národným prejavom prezentujúcim stanoviská SR k aktuálnym otázkam medzinárodno-politického diania. Prezident SR v New Yorku rokoval s generálnym tajomníkom OSN Kofi Annanom a predsedom 59. zasadnutia Valného zhromaždenia OSN Jeanom Pingom, ministrom zahraničných vecí, spolupráce a Frankofónie Gabonskej republiky. 

Počas pracovného pobytu prezidenta SR a ministra zahraničných vecí SR sa uskutočnili bilaterálne rokovania s partnermi zo Slovinska, Bosny a Hercegoviny, Litvy a Švajčiarska (na úrovni prezidenta) a Gruzínska, Srbska a Čiernej Hory, Singapúru, Tuniska a Malajzie (na úrovni ministra zahraničných vecí). Stretnutia boli zamerané na prerokovanie bilaterálnych otázok, ako aj otázok prehĺbenia vzájomnej spolupráce na pôde OSN s akcentom na posilnenie pozície SR ako kandidáta Východoeurópskej regionálnej skupiny na post nestáleho člena Bezpečnostnej rady OSN na roky 2006-2007.

 Osobitným blokom programu ministra zahraničných vecí boli rokovania 25 ministrov zahraničných vecí členských krajín Európskej únie a stretnutia uvedeného formátu s ministrom zahraničných vecí Ruskej federácie a ministrom zahraničných vecí USA. 

	Materiál sa predkladá na rokovanie vlády ako  informácia  a v súlade s čl. 10 ods. 6a Smernice na prípravu a predkladanie materiálov na rokovanie vlády SR nebol predložený na pripomienkové konanie. 

Materiál nemá finančný, ekonomický, environmentálny vplyv, ani vplyv                            na zamestnanosť.